荔子歌
作者：劉子翬
朝代：宋

paragraphs: 炎精孕秀多靈植，荔子佳名聞自昔。
絳囊剖雪出琱盤，尋常百果無顔色。
閩天六月雨初晴，星火熒煌曜川澤。
欻如彩鳳戲翱翔，爛若彤雲堆翕爀。
中郎裁品三十二，陳紫方紅冠流匹。
鹽蒸蜜漬尚絕倫，啄鮮空羨南飛翼。
我聞二和全盛時，貢輸不減開元日。
涪州距雍已云遠，况此奔馳來海側。
繡衣中使動輶車，黄紙封林遍阡陌。
浮航走轍空四郡，妙品人間無復得。
似聞供御只纖毫，往往盡入公侯宅。
驪山廢苑狐兔靜，艮嶽新宮鼙鼓急。
繁華今古共淒涼，繞樹行吟悲野客。
西風刮地戰塵昏，一聽胡笳雙淚滴。